Anyósom a legjobb székelykáposzta készítésben és mivel én szeretek a legjobbaktól tanulni, jópárszor megfigyeltem hogyan készíti. Eleinte, amíg csak magamtól próbálkoztam (és csesztem el az ebédet) talán azt a legnagyobb hibát követtem el, hogy nem áztattam ki a káposztát. Savanyú maradt az egész. Anyósomtól megtanultam, hogy ha székelykáposztát szeretnék csinálni, akkor már egy nappal korábban be kell áztatni és átmosni kétszer a káposztát. Finom lesz, ha teszünk bele egy kis füstölt oldalast vagy füstölt kolbászt. A füstölt árút is érdemes egy külön edényben beáztatni egy nappal korábban.

Hozzávalók

egy fél hagyma

1 db paradicsom

1 db paprika

pirospaprika, só, bors

30 dkg disznóhús

10 dkg füstölt hús vagy kolbász

csemege Piros Arany

savanyú káposzta

tejföl

Elkészítés

Gyakorlatilag egy jó pörkölt alapot kell készíteni. A hagymát apróra vágom, picit megsózom és az olajon aranybarnára pirítom, majd leveszem a tűzről hozzáadom a pirospaprikát és jól elkeverem. Belekeverem a disznóhúst, megborsozom és kérgesre sütöm, majd adok hozzá 1-2 dl vizet, beleteszem a füstölt húst, kolbászt és puhára főzöm. Hozzáadom a paprikát, paradicsomot és a Piros Aranyat, összerottyantom egy kicsit, majd beleteszem a korábban kiáztatott és átmosott savanyú káposztát. Egy kevés vizet adok még hozzá és addig főzöm, amíg meg nem puhul a káposzta. Tálaláskor tejfölt szoktam tenni a tejére.

Kiváló magyaros egytálétel a tojásos nokedli is.